Diari Oficial de la Generalitat Valenciana


Sumari del DOGV 7407, del 20-11-2014 (2014/10215)

Concurs per a la publicació d'un treball d'investigació o tesi doctoral finalitzat o defensada durant l'any 2014.
-----------------------------------------------------------------------------------------------------------------

### Dades del document

Número de DOGV
:   7407

Data del DOGV
:   20-11-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/10580


Data del document
:   11-11-2014

Organisme emissor
:   Corts Valencianes

Tipus de document
:   Concurs

Concurs per a la publicació d'un treball d'investigació o tesi doctoral finalitzat o defensada durant l'any 2014. [2014/10053]  
La Mesa de les Corts Valencianes, en la reunió del dia 20 de setembre de 2011, va adoptar l'acord 107/VIII, pel qual es decidia continuar durant la VIII legislatura la col·lecció de llibres «Temes de les Corts Valencianes». Així mateix, per Acord de la Mesa de les Corts, de 23 de desembre de 2011, es va acordar la redacció definitiva de les bases del concurs, i també per Acord 1974/VIII, de la Mesa de les Corts, de 20 de maig de 2014, s'ordenava publicar en el Diari Oficial de la Comunitat Valenciana i en el Butlletí Oficial de les Corts el concurs per a la publicació d'un treball d'investigació o tesi doctoral finalitzat o defensada en l'any 2014, que es regirà per les següents bases:  
  
  
Primera  
Podran optar a la publicació d'aquest treball totes les persones que hagen realitzat treballs d'investigació o hagen defensat les tesis doctorals durant l'any 2014, en qualsevol de les universitats de la Comunitat Valenciana.  
  
Segona  
L'objecte del treball d'investigació o tesi doctoral haurà de ser sobre qualsevol tema relacionat amb el dret parlamentari.  
  
Tercera  
Els que desitgen optar a la publicació del seu treball hauran de presentar, en el Registre General dels Corts Valencianes, una instància, dirigida a la Mesa de les Corts Valencianes, en la qual consten les dades personals de la persona sol·licitant següents: nom, cognoms, DNI, adreça postal, correu electrònic, telèfon i edat. El termini de presentació d'instàncies s'iniciarà el dia 2 de gener de 2015 i finalitzarà el dia 31 de març de 2015.  
En el cas de treballs d'investigació caldrà fer constar degudament justificades, la data de la realització i, si escau, les ajudes rebudes i la direcció o la coordinació.  
En el cas de tesis doctorals caldrà fer constar la data de lectura i la defensa, la qualificació i el director o directora.  
A la instància s'haurà d'ajuntar:  
- Curriculum vitae de la persona sol·licitant, amb els documents que acrediten la veracitat dels mèrits al·legats.  
- Informe de la persona que haja dirigit o coordinat la tesi doctoral o el treball d'investigació, expressant les raons que, al seu parer, justifiquen i aconsellen la publicació del treball i explicant que acompleix la base segona.  
  
Quarta  
Les tesis doctorals o els treballs d'investigació que concórreguen al concurs tindran una extensió mínima de 125 i màxima de 250 folis, amb un interlineat d'1,5, tipus de lletra Times New Roman, cos 12, i hauran d'estar redactats, indistintament, en valencià o en castellà. Es presentaran dos exemplars de la tesi doctoral o del treball d'investigació. Un exemplar es presentarà en el Registre General en suport paper (sense esmenes, ratllades o raspadures) junt amb els documents requerits en la base tercera. Un altre exemplar s'enviarà en suport digital, una vegada entregat físicament l'exemplar en paper, per mitjà de correu electrònic a l'adreça: rkxsyil@ctkim.wf, en document de Word de Microsoft per a Windows o assimilable a ell.  
  
Cinquena  
La decisió quant a l'obra seleccionada per a la publicació correspondrà a la Mesa de les Corts Valencianes que podrà comptar amb l'assessorament d'experts i que farà pública la decisió abans del 29 de maig de 2015. El concurs podrà ser declarat desert i la decisió de la Mesa de les Corts Valencianes serà inapel·lable.  
  
  
Sisena  
La persona seleccionada assumeix l'obligació de signar un contracte amb la Cambra en el qual declara l'autoria del text; que és original seu i no infringeix altres drets reconeguts; que efectua una cessió no exclusiva de l'obra per a la traducció, la publicació, la venda, la reproducció i la difusió en els suports analògics o electrònics que les Corts consideren adequats.  
  
Setena  
Les Corts Valencianes s'obliguen a posar a la venda, en un termini no superior a dos anys, la primera edició impresa de l'obra seleccionada; en aquest mateix període es publicarà l'obra en format electrònic en la pàgina web de les Corts. Aquest termini es comptarà a partir del dia en què la part autora lliure l'original complet de l'obra en condicions adequades per a la impressió.  
Les Corts Valencianes remetran a la persona autora un joc de proves d'impremta per a la correcció del text, que es compromet a tornar-lo en un termini de 20 dies amb les correccions pertinents, que hauran de ser incorporades al text. Les Corts Valencianes s'encarregaran de les correccions de tipus ortotipogràfic i de l'aplicació dels criteris d'edició.  
  
Si transcorregut aquest termini la part autora no lliura les proves corregides, les Corts Valencianes podran fer-ne la correcció sense que els pertoque cap responsabilitat si el resultat de la correcció no fóra satisfactori per a l'autor o l'autora.  
D'altra banda, les Corts Valencianes s'obliguen a fer figurar el nom de la persona autora en forma destacada en tots els exemplars de l'obra i a incloure-hi la menció internacional de reserva de propietat intel·lectual seguida del nom i cognoms, el pseudònim i l'any de la primera edició, a més de la menció a la llicència Creative Commons de Reconeixement-no comercial-sense obra derivada.  
  
Vuitena  
L'autor o autora rebrà en concepte de drets d'autor de l'obra objecte de la concessió la quantitat de mil cent (1.100,00 euros).  
El preu de la venda dels exemplars impresos el fixaran les Corts Valencianes una vegada coneguts els costos de l'edició i el notificarà a l'autor o autora en el termini de quinze dies.  
L'editor s'obliga a lliurar gratuïtament a l'autor o autora 50 exemplars de la primera edició de l'obra i 25 de cada edició successiva.  
  
  
Novena  
Les persones seleccionades assumeixen l'obligació de lliurar el treball, en suport digital, mitjançant un correu electrònic qakuhdw@jknso.hi?, en un termini no superior als 30 dies des de la notificació a la part autora, de la selecció per la Mesa de les Corts Valencianes.  
Les innovacions (incloent-hi la supressió o la inclusió de paràgrafs) establertes per l'autor o l'autora que suposen un augment superior a un 10 per 100 del cost total de la composició de l'obra seran a compte de l'autor o autora. No es comptabilitzaran com a tals les de caràcter tipogràfic que aniran sempre a càrrec de l'editor.  
  
Deu  
La participació en la convocatòria suposa l'acceptació íntegra d'aquestes bases i les decisions de la Mesa de les Corts Valencianes, que està capacitada per resoldre de forma inapel·lable tots els incidents o les reclamacions que es presenten.  
  
Onze  
Aquesta convocatòria es publicarà en el Butlletí Oficial de les Corts i en el Diari Oficial de la Comunitat Valenciana, i es notificarà a totes les universitats valencianes.  
  
Palau de les Corts  
València, 11 de novembre de 2014.- El president: Alejandro Font de Mora Turón. El secretari primer: Antonio Clemente Olivert.